Štipendiá finančne pomáhajú mladým v rámci štúdia na vysokej škole. Žiadajú o ne slovenskí študenti, ktorí žijú v zahraničí, ale rovnako aj študenti, ktorí nepochádzajú zo Slovenska. Budúci školský rok tak príde na Slovensku študovať 70 študentov – zahraničných Slovákov a 48 zahraničných študentov z rôznych kútov sveta.
Na Slovensko prichádzajú aj študenti zo zahraničia, ktorí sa zaujímajú o vysokoškolské štúdium práve u nás. Sú to Slováci žijúci v zahraničí, ktorí si vybrali niektorú zo slovenských univerzít. Ako informovalo ministerstvo, tak spolu príde študovať až 70 zahraničných Slovákov z piatich krajín Európy a Argentíny na niektorú zo slovenských verejných vysokých škôl vďaka vládnym štipendiám Slovenskej republiky. Tie boli pre akademický rok 2019/2020 schválené 66 vysokoškolákom a štyrom doktorandom.
"Žiadosti o poskytnutie vládneho štipendia SR si elektronicky registrovalo spolu 130 uchádzačov z krajanského prostredia. Spomedzi krajín najvýraznejšie uspeli žiadatelia zo Srbska, odkiaľ pochádza 57 budúcich štipendistov. Za nimi v počte nasledujú zahraniční Slováci z Chorvátska (5) a Ukrajiny (4)," píše sa ďalej na stránke ministerstva, pričom o udelenie štipendia po prvýkrát požiadal aj uchádzač z komunity Slovákov žijúcich v Argentíne.
Najviac sa študenti zaujímajú o informatiku, ale záujem je aj o učiteľstvo a pedagogické vedy. "V rámci študijných odborov bol najvyšší záujem o informatické vedy, informačné a komunikačné technológie, učiteľstvo a pedagogické vedy."
Ako je to so slovenským jazykom a cudzincami, respektíve zahraničnými Slovákmi? "V prípade nedostatočnej znalosti slovenského jazyka majú štipendisti z vybraných krajín možnosť pred nástupom na vysokoškolské štúdium absolvovať aj ročnú jazykovú a odbornú prípravu," informuje na stránke rezort školstva.
V akademickom roku 2018/2019 takto študovalo na slovenských verejných vysokých školách s podporou vládneho štipendia spolu až 273 zahraničných Slovákov.
Záujem o slovenské VŠ
Na Slovensko príde budúci školský rok 48 študentov, ktorí pochádzajú z rôznych kútov sveta. "Spolu 43 vysokoškolákov a päť doktorandov zo 17 krajín Európy, Afriky a Ázie získalo vládne štipendium Slovenskej republiky pre akademický rok 2019/2020. Poskytovanie týchto štipendií je dlhodobou súčasťou rozvojovej spolupráce a pomoci Slovenska," informuje na svojej stránke ministerstvo.
A ako sa mohli záujemcovia prihlásiť na štipendium? Ovládne štipendium museli mohli požiadať do 30. mája 2019 prostredníctvom portálu www.vladnestipendia.sk. Celkovo bolo podľa rezortu školstva v tomto roku zaevidovaných 1 595 žiadostí z 19 krajín.
Dominuje Ázia
Študenti z Ázie sa o slovenské univerzity zaujímali najviac, pričom najväčší záujem zaznamenalo štúdium všeobecného lekárstva a technických vied. "Najviac študentov príde na Slovensko študovať z krajín Ázie, ktoré obsadili polovicu z celkového počtu schválených štipendií. Z pohľadu jednotlivých krajín uspelo najviac uchádzačov – sedem – z Afganskej islamskej republiky, päť študentov príde z Kenskej republiky a Palestíny. V rámci študijných odborov bol najvyšší záujem o štúdium všeobecného lekárstva a technických vied (telekomunikácie, architektúra a urbanizmus, informatika, stavebníctvo)."
Aj v tomto prípade nesmie chýbať kvalitná jazyková príprava. "Súčasťou vládneho štipendia je pre štipendistov ročná jazyková a odborná prípravy pred ich nástupom na vysokoškolské štúdium, pokiaľ ich znalosť slovenského jazyka nie je dostatočná na absolvovanie štúdia vo zvolenom študijnom odbore."
V akademickom roku 2018/2019 študovalo podľa ministerstva na slovenských verejných vysokých školách s podporou vládneho štipendia spolu 196 zahraničných študentov.